Diari Oficial de la Generalitat Valenciana


Sumari del DOGV 9270, del 03-02-2022 (2022/639)

RESOLUCIÓ de 26 de gener de 2022, de la Direcció General de Funció Pública, per la qual es convoquen les accions formatives del Pla de formació del personal al servei de la Generalitat de 2022.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9270

Data del DOGV
:   03-02-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/639


Data del document
:   26-01-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Correcció d'errades

 Descriptors 

:   * Conselleria de Justícia, Interior i Administració Pública
    * concurs administratiu

RESOLUCIÓ de 26 de gener de 2022, de la Direcció General de Funció Pública, per la qual es convoquen les accions formatives del Pla de formació del personal al servei de la Generalitat de 2022. [2022/639]  
L'Acord de formació per a l'ocupació de les administracions públiques de 9 de març de 2018 (BOE núm.74, de 26.03.2018) disposa que la formació per a l'ocupació de les administracions públiques està constituïda pel conjunt d'instruments i accions que tenen per objecte impulsar i estendre entre les administracions públiques i els seus empleats i empleades una formació que responga a les seues necessitats.  
El Pla de formació és un instrument bàsic per a la millora contínua i la modernització dels serveis públics. En aquest sentit, aquesta resolució posa a la disposició del personal empleat públic la formació que millore les seues competències professionals, i això amb el propòsit d'adequar la capacitat professional de les persones que presten els seus serveis en l'Administració de la Generalitat als reptes que exigeix la societat actual i d'anticipar-se a les futures necessitats.  
El Pla de formació per al personal empleat públic al servei de la Generalitat per a l'any 2022 inclou accions formatives de l'Institut Valencià d'Administració Pública (IVAP), de l'Escola Valenciana d'Estudis de la Salut (EVES), de la Secretaria Autonòmica d'Educació i Formació Professional (SAEFP) i de les universitats públiques de la Comunitat Valenciana.  
En el marc d'aquest Acord de formació per a l'ocupació de les administracions públiques i segons el que es disposa en l'article 11 de la Llei 4/2021, de 16 d'abril, de la funció pública valenciana, l'Escola Valenciana d'Administració Pública és l'òrgan competent per a promoure plans de formació en l'àmbit de la Comunitat Valenciana. No obstant això, mentre no es desenvolupe la seua estructura orgànica i funcional, la competència la continua exercint la Direcció General de la Funció Pública, a través de l'Institut Valencià d'Administració Pública (IVAP), de conformitat amb la disposició transitòria de la Llei 4/2021, de 16 d'abril, de la funció pública valenciana, l'article 75 del Decret 168/2020, de 30 d'octubre, del Consell, de modificació del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i l'article 11.2.i del Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública. En virtut d'això, resolc:  
  
  
Primer  
Establir l'oferta d'accions formatives del Pla de formació del personal al servei de la Generalitat recollides en els annexos d'aquesta resolució i promogudes per l'IVAP (annex I), EVES (annex II), Secretaria Autonòmica d'Educació i Formació Professional de la Conselleria d'Educació, Cultura i Esport (annex III), Universitat de València (annex IV), Universitat Politècnica de València (annex V), Universitat Jaume I de Castelló (annex VI), Universitat d'Alacant (annex VII) i Universitat Miguel Hernández d'Elx (annex VIII).  
L'execució queda condicionada a l'existència de crèdit adequat i suficient en els crèdits consignats per a aquesta fi, derivats de l'Acord de formació per a l'ocupació de les administracions públiques, en els pressupostos generals de l'Estat i de la Generalitat.  
Els organismes promotors podran suprimir i convocar noves edicions de les programades o programar altres accions diferents, quan així ho exigisquen les disponibilitats pressupostàries o per circumstàncies que afecten l'organització o la impartició d'aquestes.  
  
Segon  
Establir les normes següents d'organització i desenvolupament de les accions formatives que es convoquen i s'indiquen en els annexos de la present resolució.  
  
  
  
I. De les accions formatives de l'Institut Valencià d'Administració Pública (IVAP)  
  
L'entorn d'excepcionalitat en què s'ha elaborat aquest pla, a causa d'una crisi sanitària sense precedents, ha provocat nous desafiaments als quals hem de respondre des de l'Administració pública, cosa que ha exigit adaptar oportunament el procés formatiu a les circumstàncies i necessitats reals actuals incloent noves àrees competencials en les quals formar el personal empleat públic.  
Per això, per a l'elaboració del Pla de formació s'ha dut a terme un procés de detecció de necessitats formatives alineades amb els objectius estratègics del Consell. La política formativa ha d'integrar la missió i la visió de l'organització i construir-se necessàriament amb el coneixement de la seua estratègia. En efecte, la formació ha de ser una eina per a la consecució dels objectius governamentals; d'una altra manera, correm el risc de programar una formació desvinculada de les polítiques del Consell, que redundarien només aleatòriament o de manera tangencial en la millora de la qualitat de la prestació del servei públic.  
  
Els reptes per a la transformació de la Comunitat Valenciana inclouen el propòsit de millorar el servei públic i augmentar l'eficiència. Això requereix abordar els canvis necessaris, i en aquesta comesa la formació és la clau de l'èxit. Qualsevol projecte rellevant requereix proporcionar formació prèvia al personal implicat per a garantir que es duga a terme amb resultats satisfactoris. Per això, el vigent Pla de formació ordena les seues accions formatives en les àrees competencials oportunes per a contribuir a la recuperació de la Comunitat Valenciana, la seua transformació estructural, i portar a un desenvolupament més sostenible i resilient des del punt de vista economicofinancer, social, territorial i mediambiental.  
El pla inclou noves activitats per a facilitar l'execució dels eixos de l'Estratègia valenciana per a la recuperació en matèries com ara licitació pública, procediments de subvencions i ajudes, gestió financera i pressupostària, convenis, competències digitals, així com formació sobre els instruments comunitaris de finançament Next Generation. Destaca el reforç de l'àrea de contractació, així com la de gestió economicopressupostària per a la implantació del nou sistema d'informació economicofinancer de la Generalitat NEFIS.  
Les competències lingüístiques per a l'ús de les llengües europees són així mateix rellevants en el Pla de formació, considerades un instrument facilitador de la projecció econòmica i social de la Comunitat Valenciana i eina necessària per a continuar progressant cap a una funció pública cada vegada més capacitada i més flexible, dotada del nivell de qualificació que requereix una societat avançada i oberta com és la valenciana.  
També s'han tingut en compte les necessitats de desenvolupament professional i individual del personal empleat públic. La formació compleix així una doble funció: palanca de canvi de l'Administració i la d'instrument de desenvolupament professional del personal empleat públic.  
Les necessitats formatives detectades del personal de l'Administració de la Generalitat reflecteixen una varietat de circumstàncies i condicions del personal que justifica diversificar la tipologia i modalitat de les accions formatives que han de proporcionar la capacitació necessària. Els cursos tradicionals continuen complint una part de les funcions, però ja no són suficients: es fa necessari ampliar la seua interconnexió amb altres contextos d'activitat en els quals es genera l'aprenentatge. El Pla de formació és renovador quant a la definició d'accions formatives, i propicia entorns d'aprenentatge en els quals es conceptuen de manera diferent els perfils de participants, les eines i les modalitats, i afavoreix, en definitiva, una cultura diferent d'aprenentatge conforme amb els entorns cada vegada més canviants i exigents.  
  
Per això, el Pla de formació es conforma amb diferents programes formatius i diferents tipus de recursos a fi de facilitar l'aprenentatge que satisfaça les necessitats que han aflorat. Entre aquests programes, convé destacar per la seua novetat el programa obert FLEX112, que es conforma per a dotar de major flexibilitat l'IVAP. Aquest programa permet atendre les necessitats sobrevingudes o imprevistes, adaptant-se als temps i al contingut que el departament afectat demane per a facilitar la capacitació del seu personal en la matèria i en el moment que la conjuntura exigisca.  
Una altra novetat del Pla de formació és el Programa en competències directives, que respon a la conveniència de formació en habilitats per a exercir amb responsabilitat les funcions de coordinació, cohesió i lideratge dels equips de treball i de manera eficaç.  
Així mateix, es recullen noves accions formatives en compliment del mandat de la Llei 4/21, de 16 d'abril, de la funció pública valenciana, per a proporcionar amb aquestes la formació que la llei exigeix per a la participació en els procediments de provisió de llocs d'agrupacions de llocs de treball.  
En definitiva, el Pla de formació ha sigut dissenyat per a contribuir realment a l'assoliment dels objectius del Consell i millorar la qualitat del treball desenvolupat. Però no només això, també perquè servisca com un instrument de motivació del personal, de compromís de progrés personal i professional, i per descomptat, de transmissió i retenció del coneixement.  
  
Primera. Persones destinatàries  
Podrà participar en les activitats formatives indicades en l'annex I d'aquesta resolució el personal al servei de l'Administració de la Generalitat gestionat per la Direcció General de Funció Pública que reunisca els requisits específics establits, si és el cas, per a cada activitat.  
  
  
Segona. Línies estratègiques  
Les línies estratègiques del Pla de formació s'emmarquen en els eixos de l'Estratègia valenciana per a la recuperació:  
I. Ocupació, coneixement i transformació digital:  
I.1. Educació i ocupabilitat  
II. Resiliència econòmica i transformació digital:  
II.1. Suport a la competitivitat dels sectors productius  
II.2. Transformació digital i innovació.  
III. Transició ecològica i cohesió social:  
III.1. Agenda 2030  
III.2. Transició ecològica i cohesió territorial  
IV. Cura de les persones i cohesió social:  
IV.1. Assistència a les víctimes del delicte  
IV.2. Cura de les persones i cohesió social  
IV.3. Igualtat de gènere  
IV.4. Justícia moderna  
V. Governança regional i administració eficient:  
V.1. Fons comunitaris Next Generation EU i relacions amb la UE  
  
V.2. Gestió de la dada i retenció del coneixement  
V.3. Gestió eficient dels recursos públics  
V.4. Governança i administració eficient  
V.5. Millora de l'atenció a la ciutadania  
V.6. Participació social i transparència  
  
Tercera. Programes formatius  
Les accions formatives convocades s'agrupen en els programes següents:  
  
A) APRENENTATGE AUTÒNOM I SOCIAL  
Està conformat per accions formatives no configurades com a cursos, que faciliten al personal organitzar individualment el seu aprenentatge o possibiliten la trobada i intercanvi d'experiències professionals.  
  
A1. Jornades, seminaris, sessions formatives i informatives i matinals: trobades amb persones expertes, dedicades a temes d'interés per a l'organització per la seua rellevància i novetat, que permeten el debat i intercanvi d'experiències professionals del personal de l'Administració de la Generalitat. La participació en aquestes requereix formular una sol·licitud conforme disposen les bases 6 i 7.  
A2. Píndoles formatives: format d'aprenentatge de curta duració per a adquirir coneixements de manera ràpida i eficaç sobre una matèria concreta per a la realització de determinades tasques en el lloc de treball.  
A3. Anotacions: contingut de les accions formatives realitzades en el marc del pla formatiu, els autors i autores de les quals comparteixen per a la consulta i autoaprenentatge del personal empleat públic, hagen assistit o no a aquestes.  
A4. Comunitats de coneixement: foment de l'aprenentatge social mitjançant la col·laboració de grups de persones que comparteixen informació, idees i experiències sobre una àrea d'interés comú.  
A5. Tallers de conversa d'anglés especialitzat: tallers de conversa d'anglés dirigits a personal empleat públic en relació amb continguts derivats del seu lloc de treball. Entre altres, s'organitzaran tallers dirigits a personal que tinga vinculació professional amb organismes de la Unió Europea per a potenciar la seua formació en conversa, vocabulari específic i relacions administratives derivades de l'aplicació del dret europeu en l'àmbit de la Generalitat Valenciana.  
  
  
B) APRENENTATGE PERMANENT  
Les accions formatives d'aquest programa s'organitzen en les àrees següents:  
B1. Àrea de formació general. Orientada a la millora dels coneixements, habilitats i aptituds del personal empleat públic per a exercir les seues funcions de manera eficaç. Comprén un conjunt d'accions formatives de caràcter transversal, agrupat per matèries, i estan dirigides a tot el personal empleat públic inclòs com a destinatari del pla, amb independència de la conselleria o organisme al qual es troben adscrits.  
  
B2. Àrea de formació específica. L'objectiu és contribuir a perfeccionar l'acció de govern que duen a terme els diferents departaments. Recull accions formatives oferides a petició de les diferents conselleries i organismes autònoms, i estan dirigides preferentment al personal adscrit als seus departaments.  
  
C) Programa de formació EN COMPETÈNCIES DIRECTIVES  
Aquest programa recull accions formatives per a dotar el personal amb funcions directives de competències que els permeten liderar el procés de transformació de l'Administració pública i la seua adaptació al nou entorn social i econòmic.  
  
D) FORMACIÓ PER A LA DOCÈNCIA EN L'IVAP  
Té com a objectiu millorar la qualitat de l'oferta formativa i fomentar comunitats i xarxes de col·laboració entre els agents implicats en el seu desenvolupament.  
  
E) Programa de cursos específics per a la provisió de llocs de les agrupacions de llocs de treball  
A través d'aquest programa es realitzaran els cursos específics previstos en l'article 40 de la Llei 4/2021, de 16 d'abril, de la funció pública valenciana, que habiliten per a participar en els procediments de provisió de llocs adscrits a una agrupació de llocs de treball, escala o agrupació professional funcionarial.  
L'admissió a aquests requerirà que la persona sol·licitant pertanga al mateix cos, escala o agrupació professional funcionarial en què estiguen classificats els llocs de l'agrupació de llocs de treball per a la provisió dels quals habilite el curs convocat.  
La formació del programa de cursos específics per a la provisió de llocs de les agrupacions de llocs de treball no podrà simultaniejar-se amb cap altra acció formativa. La no superació del curs impedirà l'admissió en les dues convocatòries següents que es realitzen d'aquest.  
  
  
F) ACOLLIMENT  
El Programa d'acolliment té com a objectiu assistir al personal de nou ingrés o que canvie de lloc de treball en l'Administració de la Generalitat. Es pretén donar una formació inicial en el lloc de treball a la persona recentment incorporada amb l'objectiu de facilitar el desenvolupament de les capacitats i competències necessàries per a l'acompliment de les tasques pròpies d'aquest.  
Inicialment el programa consta de les accions següents:  
  
F1. Compendi de recursos d'autoaprenentatge  
A través d'una guia de referència, en format web, publicada en el portal de l'IVAP, la persona recentment incorporada podrà trobar informació sobre on i com adquirir formació en matèries i aplicacions bàsiques per al lloc de treball. Recull informació dels serveis de l'IVAP i aspectes com cursos autoformatius disponibles, guia d'eines digitals per al lloc de treball i descripció dels recursos «Aprén al teu ritme» proporcionats per l'IVAP.  
  
F2. Formació específica per al lloc de treball  
Per a identificar la formació específica que necessite la persona recentment incorporada, en la unitat administrativa a la qual estiga adscrita es realitzarà una avaluació individual de diagnòstic de necessitats formatives per al desenvolupament del lloc de treball d'acord amb la metodologia que facilite l'IVAP. Se seguiran els protocols i canals definits per a rebre les sol·licituds de formació identificades. L'IVAP considerarà la priorització del nou personal en les accions formatives del pla per a cobrir les necessitats reportades, de conformitat amb el que es disposa en la base 8.4, així com la conveniència d'organitzar sessions formatives específiques per a aquest personal.  
El Programa d'acolliment anirà ampliant les seues accions per a donar resposta a les successives necessitats que es generen en l'Administració de la Generalitat.  
  
G) Programa obert flex112  
L'objecte d'aquest programa és assistir al personal que haja de fer front a necessitats formatives ocasionades amb posterioritat a l'aprovació del Pla de formació.  
Les organitzacions i el seu personal han d'adequar-se a les noves necessitats que van sorgint, també a les que no s'han previst i, per tant, les competències i capacitats del personal requereixen ser actualitzades per a fer front a contingències sobrevingudes.  
Per a això, les organitzacions comunicaran les noves necessitats formatives a través de l'apartat corresponent de la web de l'IVAP, a fi que es puguen organitzar les activitats formatives convenients:  
· Sessions formatives en matèries específiques.  
· Jornades informatives  
· Noves accions formatives o noves edicions de les accions convocades  
  
Quarta. Modalitats d'impartició de les accions formatives  
Aquesta convocatòria inclou accions formatives en les modalitats següents; no obstant això, podran impartir-se en una modalitat diferent de la convocada si les circumstàncies ho feren convenient.  
· Presencial: l'equip docent i l'alumnat es relacionen de manera sincrònica en el mateix lloc físic.  
· A través d'internet:  
- En línia: l'equip docent i l'alumnat es relacionen de forma asincrònica.  
- Telepresencial: l'equip docent i l'alumnat es relacionen de manera sincrònica.  
- Autoformativa: sense tutorització de l'equip docent.  
· Mixta: combina qualssevol de les modalitats anteriors.  
  
Cinquena. Esquema del Pla de formació  
  
Sisena. Presentació de sol·licituds  
6.1. Les sol·licituds de les accions convocades hauran de ser presentades per les persones interessades, a través de la pàgina web de l'IVAP, en l'adreça electrònica que s'indica a continuació:  
http://www.ivap.gva.es/va/inscripcio  
http://www.ivap.gva.es/es/inscripcio  
6.2. Cada empleada o empleat públic podrà sol·licitar un màxim de cinc accions formatives. Estan excloses d'aquest còmput:  
a) Les accions formatives dels programes d'aprenentatge autònom i social, acolliment i obert FLEX112.  
b) Els cursos autoformatius.  
c) Les accions formatives indicades a continuació, en matèria d'igualtat de dones i homes:  
- 1534. Detecció i prevenció social de la violència de gènere des de l'Administració  
- 1535. Prevenció de la violència de gènere per mitjà de les xarxes socials.  
- 1798. Els processos de violència de gènere des de la perspectiva judicial, jurídica i psicològica.  
- 1990. Taller de llenguatge de gènere: el seu ús natural en les nostres llengües.  
  
Setena. Termini de presentació de sol·licituds  
7.1. Per a sol·licitar els cursos autoformatius, així com per a proposar accions formatives dels programes d'ACOLLIMENT i FLEX112, el termini estarà permanentment obert.  
7.2. Amb caràcter previ a la celebració de jornades, seminaris i sessions formatives, s'obriran terminis específics d'inscripció, la difusió i la publicació de la qual es realitzarà en la pàgina web de l'IVAP.  
7.3. Per a les altres accions formatives de l'annex I d'aquesta resolució el termini de sol·licitud serà de 15 dies naturals a comptar des de l'endemà de la publicació d'aquesta resolució en el DOGV.  
7.4. En cas d'existir vacants en alguna de les accions formatives, seran anunciades en la pàgina web de l'IVAP a fi que puguen ser sol·licitades per aquelles persones interessades que complisquen els requisits, sense subjecció al límit de cursos imposat en l'apartat 6.2.  
En qualsevol cas, serà necessària la comunicació de l'admissió a l'acció formativa per part de l'IVAP per a poder realitzar-la.  
  
Huitena. Criteris de selecció  
8.1. La selecció de les persones sol·licitants haurà d'ajustar-se als criteris següents per ordre de prioritat:  
a) Per a aquells cursos que tinguen requisits específics, es comprovarà que efectivament les persones interessades els reuneixen.  
b) L'IVAP atorgarà preferència a les peticions d'aquelles persones sol·licitants que no hagen realitzat cursos de formació en els tres últims anys.  
c) Tindran preferència durant un any les persones que s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb diversitat funcional, de conformitat amb la Llei orgànica 3/2007, de 22 de març, per a la igualtat efectiva de dones i homes.  
d) Haurà d'equilibrar-se percentualment en la plantilla real la participació de dones i homes en l'assistència als cursos de formació, de conformitat amb el que es disposa en l'article 44 de la Llei de la Generalitat Valenciana 9/2003, de 2 d'abril, per a la igualtat de dones i homes.  
  
e) En cas d'empat entre persones sol·licitants, en aplicació dels anteriors criteris, caldrà ajustar-se al rigorós ordre d'entrada de les sol·licituds (dia/hora).  
f) La formació del programa de cursos específics per a la provisió de llocs de les agrupacions de llocs de treball no podrà simultaniejar-se amb cap altra acció formativa. La no-superació del curs impedirà l'admissió en les dues convocatòries següents que es realitzen d'aquest.  
  
8.2. En la selecció haurà de tindre's en compte, d'una banda, la reserva del 3 % de places per a persones amb diversitat funcional establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat, i, d'altra banda, la reserva del 40 % de les places prevista en l'article 60 de la Llei orgànica 3/2007, de 22 de març, per a la igualtat efectiva de dones i homes, entre empleades públiques que reunisquen els requisits.  
8.3. En aquelles accions formatives que siga rellevant la relació de les funcions exercides per les persones participants amb el seu contingut, es prioritzaran les propostes d'assistència que realitzen les conselleries i organismes per a la millora de les competències dels seus efectius per a l'acompliment del lloc de treball.  
8.4. Així mateix, les secretaries generals administratives i responsables dels organismes autònoms podran proposar l'admissió d'aquelles persones que s'hagen incorporat al seu lloc de treball amb posterioritat a la publicació de l'última convocatòria, a aquelles accions formatives directament relacionades amb les funcions del lloc que exerceixen i en les quals es considera necessària la participació d'aquest personal.  
  
Novena. Admissió als cursos  
9.1. A les persones participants seleccionades se'ls comunicarà que han sigut admeses mitjançant correu electrònic al seu compte corporatiu (@gva.es). La realització dels cursos no donarà lloc a cap indemnització ni gratificació.  
9.2. La renúncia o la conformitat a participar hauran d'efectuar-la les persones seleccionades mitjançant tramitació telemàtica, en un termini màxim de tres dies naturals a comptar de la comunicació, a través del tràmit «Confirmació d'assistència a cursos del Pla de l'IVAP».  
https://www.gva.es/es/inicio/procedimientos'id\_proc=22819  
https://www.gva.es/va/inicio/procedimientos'id\_proc=22713  
9.3. L'assistència i participació del personal seleccionat en l'activitat formativa és obligatòria.  
Les persones que havent sigut seleccionades per al curs no puguen participar en aquest per causa de força major degudament justificada o necessitat del servei manifestada documentadament per la persona responsable del centre directiu, haurà de comunicar la seua renúncia a l'IVAP abans del començament del curs.  
Iniciat el curs, l'abandó o les renúncies no justificades seran penalitzades en la realització d'accions formatives organitzades per l'IVAP.  
  
9.4. Les persones seleccionades amb diversitat funcional que confirmen la seua assistència i requerisquen mesures d'adaptació hauran d'indicar a l'IVAP, mitjançant el formulari de contacte disponible en la web de l'IVAP («Consulta» / «Incidències formació»), el tipus d'adaptació que sol·liciten d'acord amb la classificació següent:  
a) Necessitat d'intèrpret de llenguatge de signes.  
b) Sistema Braille d'escriptura.  
c) Uns altres, amb especificació de quins.  
  
Desena. Permisos  
El temps d'assistència de manera presencial o telepresencial del personal als cursos per als quals siga seleccionat es considerarà temps de treball amb caràcter general quan aquestes accions siguen coincidents amb l'horari de treball de l'alumnat. La participació estarà supeditada a l'adequada cobertura de les necessitats del servei quan s'impartisquen, en tot o en part, en horari de treball, i no serà objecte de recuperació. Les persones responsables dels corresponents centres directius hauran de facilitar l'assistència.  
La denegació del permís per part de la persona superior jeràrquica haurà de ser motivada i notificada per escrit.  
  
Onzena. Expedició de certificats  
11.1. El personal admés a una acció formativa obtindrà el certificat d'aprofitament sempre que s'acredite la superació de l'avaluació final del curs i es complisquen els criteris següents:  
a) Cursos presencials i telepresencials: l'assistència com a mínim a les sessions que suposen un 85 % de les hores de la duració total del curs, i, si és el cas, que s'hagen fet les tasques obligatòries fixades en el programa o encomanades pel tutor o tutora o professor o professora.  
b) Cursos en línia: lectura del 85 % dels continguts, superar tots els qüestionaris amb un 60 % d'encerts i haver realitzat i superat el 85 % d'altres activitats avaluables pel tutor o tutora fixades en el programa o encomanades per l'equip docent, qualsevol que siga el seu format (tasques, tallers, participació en fòrums, etc.).  
c) Cursos autoformatius: lectura del 90 % dels continguts, superar els qüestionaris amb un 70 % d'encerts.  
d) Cursos mixtos: s'aplicarà l'addició dels criteris fixats per a les modalitats que combine.  
11.2. El personal admés en els cursos específics per a la provisió de llocs de les agrupacions de llocs de treball obtindrà el certificat de superació d'aquests quan complisquen les condicions següents:  
  
a) Assistència a totes les sessions completes del curs, excepte causa justificada, i en aquest cas l'absència no podrà superar el 10 % de les hores totals del curs.  
b) Realització de totes les tasques encomanades per l'equip docent i superació de l'avaluació continuada.  
c) Superació de la prova final amb la qualificació que dispose l'organització del curs, que no podrà ser inferior a un 7, en l'escala de 0 a 10.  
Les proves podran celebrar-se per escrit o de manera oral, així com incloure mitjans electrònics.  
11.3. Els certificats s'emetran en suport electrònic. Per a garantir la seua autenticitat i integritat seran signats electrònicament i se'ls aplicarà un segell de temps electrònic. Estaran a la disposició de l'alumnat dels cursos en la pàgina web de l'IVAP, en l'adreça següent:  
  
https://ivap.gva.es/va/certificados-cursos  
https://ivap.gva.es/es/certificados-cursos  
L'accés als certificats requerirà que la persona interessada s'identifique per a poder descarregar-los.  
11.4. Els certificats digitals admesos per l'IVAP per a la identificació de l'alumnat són els emesos per l'Autoritat de Certificació de la Comunitat Valenciana ?ACCV- per a persones físiques o per a empleats i empleades públics, a més del DNI electrònic.  
Per a l'obtenció dels certificats digitals d'identitat, l'alumnat podrà dirigir-se a qualsevol dels punts de registre d'usuari de l'ACCV, que es poden consultar en http://www.accv.es.  
Únicament se certificarà la superació d'accions formatives que tinguen la consideració de cursos.  
11.5. Els cursos autoformatius realitzats en aquest any se certificaran mensualment a partir del mes següent a la publicació d'aquesta resolució.  
  
  
II. De les accions formatives de l'Escola Valenciana d'Estudis de la Salut (EVES)  
  
Dotzena. Persones destinatàries  
Podrà participar en les activitats indicades en l'annex II el personal d'institucions sanitàries i de qualsevol altre centre de caràcter assistencial o en el qual es realitzen funcions de salut pública, gestionat per la Conselleria de Sanitat Universal i Salut Pública, així com el personal sanitari de l'Administració de la Generalitat, sempre que reunisca els requisits específics establits, si és el cas, per a cada activitat. També podrà participar en les activitats oferides per aquesta escola el personal que realitze funcions de tipus sociosanitari gestionat per la Direcció General de Funció Pública.  
  
Tretzena. Estructura del Pla de formació  
1. El Pla de formació de l'EVES per a 2022 ha sigut elaborat a partir de l'anàlisi prèvia de detecció de necessitats formatives, en el qual han participat les diferents direccions generals, departaments de salut i centres no departamentals.  
2. Les activitats formatives que integren el Pla de formació 2022 de l'EVES per a aquesta primera convocatòria, a la qual se'n podran sumar altres dins del mateix any, són les que figuren en els annexos II A, II B, II C i II D.  
3. Annex II A, on figuren les activitats formatives ordenades alfabèticament, incloent-hi el grup professional al qual van dirigides.  
4. Annex II B, on consta la descripció de cada activitat, lloc de realització, modalitat, continguts, nombre d'hores, objectius, a qui va dirigit, i si és el cas, els requisits específics de participació.  
  
5. Annex II C, on figuren les activitats corresponents a continguts transversals d'algunes matèries considerades estratègiques.  
6. Annex II D, on figura la relació d'activitats autoformatives, com a novetat respecte a anys anteriors. Es poden sol·licitar i realitzar durant tot l'any.  
7. La descripció detallada de les activitats formatives, incloent-hi els seus objectius, contingut, metodologia i, si és el cas, els requisits específics de participació han de ser exposats en cadascun dels centres organitzadors de la CSUiSP, i supeditar la seua execució a la cobertura d'un nombre mínim de les places oferides.  
  
Catorzena. Presentació de sol·licituds  
1. La sol·licitud d'activitats que figuren en l'annex II B es presentarà exclusivament a través de l'enllaç següent:  
https://eves.san.gva.es/web/guest/solicitud-continuada  
1. La sol·licitud d'activitats que figuren en l'annex II C (vegeu instruccions en annex II C), es realitzarà a través del portal de l'EVES, en el «Llistat de cursos disponibles», entrant en «Formació continuada-annex II C» en l'adreça següent:  
https://eves.san.gva.es/web/guest/campus-virtual  
3. La sol·licitud d'activitats de l'annex II D, en modalitat autoformativa (vegeu instruccions en annex II D), es realitzarà a través del portal de l'EVES, en l'adreça següent:  
https://eves.san.gva.es/web/guest/actividades-autoformativas  
4. La informació relativa a l'adreça electrònica, telèfon i domicili postal haurà de constar obligatòriament en la sol·licitud i estar actualitzada.  
5. Cada empleada o empleat públic podrà sol·licitar un màxim de cinc activitats formatives de les incloses en l'annex II B. Les activitats assenyalades en els annexos II C i II D estan excloses d'aquesta limitació.  
  
INFORMACIÓ IMPORTANT: EL NOM I COGNOMS QUE FIGURE EN LES SOL·LICITUDS HA DE COINCIDIR EXACTAMENT AMB EL QUE FIGURA EN EL SEU DNI  
  
Quinzena. Termini de presentació de sol·licituds  
El termini de presentació de sol·licituds serà de 15 dies naturals a comptar des de l'endemà de la publicació d'aquesta resolució en el DOGV.  
  
Setzena. Criteris de selecció  
1. La selecció de les persones sol·licitants haurà d'ajustar-se als criteris següents per ordre de prioritat:  
a) Per a aquelles activitats que tinguen requisits específics, es comprovarà que les persones sol·licitants els reuneixen.  
b) Tindran preferència les que no hagen realitzat activitats formatives en els 2 anys anteriors.  
c) Tindran preferència, durant un any, les persones que s'hagen incorporat al servei actiu procedents del permís de maternitat o paternitat, o hagen reingressat des de la situació d'excedència per raons de guarda legal i atenció a persones majors dependents o persones amb discapacitat, de conformitat amb la Llei orgànica 3/2007, de 22 de març, per a la igualtat efectiva de dones i homes.  
d) Haurà d'equilibrar-se percentualment la participació de dones i homes en les activitats formatives, de conformitat amb el que es disposa en l'article 44 de la Llei de la Generalitat Valenciana 9/2003, de 2 d'abril, per a la igualtat de dones i homes.  
e) En cas d'empat entre sol·licitants, en aplicació dels anteriors criteris, s'atendrà el criteri de l'ordre d'entrada de les sol·licituds (data/hora).  
f) En la selecció haurà de tindre's en compte, d'una banda, la reserva del 3 % de places per a persones amb discapacitat establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat.  
g) En aquelles activitats formatives que siga rellevant l'adequació de les funcions exercides per les persones participants al seu contingut, es prioritzaran les propostes d'assistència que realitzen les direccions generals, gerències dels departaments de salut o les direccions dels centres no departamentals per a la millora de les competències del seu personal en l'acompliment del lloc de treball.  
h) Es podrà proposar l'admissió de les persones que s'hagueren incorporat al lloc de treball amb posterioritat a la publicació de la convocatòria, per part de les direccions generals, gerències dels departaments, o direccions de centres no departamentals als quals estiguen adscrites, en aquelles activitats formatives directament relacionades amb les funcions i tasques del lloc de treball, quan es considere necessària la seua participació per a l'acompliment del lloc.  
i) En funció de les exigències d'una activitat i de la capacitat docent per a la seua realització, l'EVES podrà establir límits en el nombre de sol·licituds que poden ser admeses, quan les característiques de l'activitat ho facen necessari.  
  
Dessetena. Admissió a les accions formatives  
1. A les persones sol·licitants seleccionades se'ls notificarà personalment que han sigut admeses a una activitat formativa amb antelació a l'inici de l'activitat mitjançant un correu electrònic.  
2. Després de la selecció i comunicació de l'admissió a una activitat, la renúncia o la conformitat per a participar haurà d'efectuar-se mitjançant un correu electrònic, en un termini màxim de tres dies naturals a comptar de la data d'aquesta comunicació.  
3. Les vacants que es puguen produir en alguna de les activitats seran cobertes per les persones que figuren en llista d'espera, quan aquesta existisca. En els casos en què no hi haja llista d'espera, l'EVES podrà oferir-les a través dels departaments de salut, a fi que puguen ser cobertes per aquelles persones que complisquen els requisits per a accedir a aquestes.  
4. L'assistència a les activitats no donarà lloc a cap indemnització ni gratificació.  
  
Dihuitena. Modalitats de formació  
Existeixen quatre modalitats de formació:  
1. En línia: metodologia interactiva a través de la plataforma e-learning GVA. Amb dos tipus d'activitats:  
- Tutoritzades; són guiades, supervisades i monitorades per personal docent que resol dubtes, pot plantejar i corregir tasques, mitjançant la interacció amb l'alumnat.  
- Autoformatives; faciliten l'organització de l'aprenentatge de manera individualitzada, de manera que es pot accedir a aquestes en qualsevol moment, i romandre sempre accessibles. No requereixen tutorització.  
2. Semipresencial: consta d'una part en línia i una part presencial. Les sessions presencials es podran realitzar a través de videoconferència o de manera presencial, quan això siga imprescindible per a l'adquisició d'habilitats i competències, i garantir, en tot cas, la seguretat d'alumnat i professorat.  
3. Telepresencial: la docència es durà a terme íntegrament mitjançant videoconferència.  
4. Presencial: limitada a aquells tallers pràctics o activitats en les quals les persones participants hagen de ser entrenades en habilitats o competències que ineludiblement hagen de realitzar-se de manera presencial.  
  
Denovena. Avaluació  
1. Activitat en línia: serà necessària la lectura, almenys, del 85 per cent dels continguts i superar les proves d'avaluació previstes.  
  
2. Activitat semipresencial: es requereix l'assistència, almenys, al 80 per cent de les hores de les sessions presencials, o per videoconferència, i la lectura, almenys, del 85 per cent dels continguts en línia i superar les proves d'avaluació previstes.  
3. Activitat telepresencial: es requereix l'assistència, almenys, al 80 per cent de les hores i superar les proves d'avaluació previstes.  
4. Activitat presencial: es requereix l'assistència, almenys, al 80 per cent de les hores i superar les proves d'avaluació previstes.  
5. Activitat autoformativa: es requereix la lectura, almenys, del 90 per cent del contingut i superar les proves d'avaluació previstes.  
Vintena. Expedició de certificats  
1. Només serà possible expedir el certificat d'una activitat quan aquesta s'haja superat. Es considera superada quan es compleixen els criteris d'assistència o lectura de continguts requerits, segons el que s'ha exposat en el punt anterior, Dènou. Avaluació.  
2. Els certificats els podrà descarregar la persona interessada des de la plataforma virtual de l'EVES.  
  
Vint-i-unena. Permisos  
El temps d'assistència a les activitats, quan l'horari coincidisca amb l'horari de treball, serà considerat amb caràcter general com a temps de treball. Se supeditarà la participació a la cobertura de les necessitats del servei. La persona superior jeràrquicament haurà de facilitar l'assistència, o denegar-la de manera motivada i mitjançant una notificació escrita.  
  
  
  
  
  
  
III. De les accions formatives de la Secretaria Autonòmica d'Educació i Formació Professional  
  
  
Vint-i-dosena. Persones destinatàries  
Podran participar en les edicions formatives indicades en l'annex III d'aquesta resolució, que es portaran a terme durant la campanya de l'any 2022, sempre que reunisquen els requisits específics establits, si és el cas, en cadascuna d'aquestes:  
1. El personal docent i el personal tècnic educatiu (personal educador d'educació infantil, educador d'educació especial, fisioterapeuta,...) que presten els seus serveis en centres educatius no universitaris de titularitat de la Conselleria d'Educació, Cultura i Esport.  
2. El personal docent i el personal tècnic educatiu amb destinació en centres no universitaris de titularitat de la Conselleria d'Educació, Cultura i Esport des dels quals es presten serveis tècnics de suport educatiu als centres educatius esmentats.  
  
Vint-i-tresena. Presentació de les sol·licituds  
Les sol·licituds seran presentades a través de l'aplicació web, a la qual es tindrà accés des de l'apartat "Formació" de la pàgina web del CEFIRE corresponent o, si és el cas, des de la pàgina web de la Subdirecció General de Formació del Professorat de la Secretaria Autonòmica d'Educació i Formació Professional http://cefire.edu.gva.es/sfp/index.php'usuario=formacion.  
Si l'edició formativa requereix documentació específica, serà lliurada directament a la persona assessora de formació, o tècnica docent, que la coordine.  
  
Vint-i-quatrena. Termini de presentació de sol·licituds  
El termini de sol·licituds finalitzarà, com a norma general, quinze dies abans de la data d'inici de cada activitat i requerirà la confirmació posterior d'assistència o la renúncia a participar en aquesta.  
  
Vint-i-cinquena. Admissió a les accions formatives  
En cada edició formativa s'establiran criteris de selecció de persones participants, els quals seguiran un ordre de prioritat en funció de la data de formalització de la sol·licitud i del perfil de la persona professional a qui va dirigida. Una vegada tancat el termini d'inscripció, el CEFIRE corresponent o, si és el cas, la Subdirecció General de Formació del Professorat, publicarà en l'aplicació web indicada anteriorment la relació provisional de persones seleccionades a participar en tals edicions formatives. A continuació, s'haurà de confirmar o renunciar a la participació en aquestes. La llista definitiva de persones admeses es farà pública, almenys, amb dos dies d'antelació a l'inici de l'activitat.  
Les activitats formatives planificades en el marc de processos específics dirigits a sectors seleccionats, amb el propòsit d'arribar progressivament en successives edicions a la totalitat de les persones destinatàries d'aquesta convocatòria, podran no requerir publicitat per a inscripció prèvia, i en aquest cas la inscripció serà concretada per la Subdirecció General de Formació del Professorat.  
  
Vint-i-sisena. Expedició de certificats  
De conformitat amb el que s'estableix en l'article 18 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, a les persones assistents els serà expedit un certificat que acredite l'avaluació positiva, sempre que l'assistència haja sigut, com a mínim, d'un 85 % de les sessions presencials, i que hagen participat activament en totes les propostes d'activitat i hagen fet les tasques obligatòries fixades en el disseny de la formació.  
L'assistència inferior al percentatge indicat, o la no realització de les tasques esmentades, impossibilita l'expedició de qualsevol certificat.  
  
  
IV. De les accions formatives de la Universitat de València  
  
Vint-i-setena. Persones destinatàries  
Podran participar en les accions formatives indicades en l'annex IV el personal docent i investigador i el personal d'administració i serveis de la Universitat de València, independentment de la seua relació jurídica, sempre que reunisquen els requisits específics establits, si és el cas, per a cada curs.  
  
Vint-i-huitena. Criteris de selecció de les persones participants  
  
Se seleccionaran les persones participants d'acord amb els criteris següents:  
- Per a aquells cursos que tinguen requisits específics, es comprovarà que efectivament les persones sol·licitants reunisquen aquests.  
- S'atorgarà preferència a les peticions d'aquelles persones sol·licitants que no hagen realitzat un curs de característiques semblants en els últims tres anys.  
- Així mateix, s'atorgarà preferència a qui no haja realitzat cursos de formació en els últims tres anys.  
- Es tendirà a equilibrar percentualment a la plantilla real la participació d'homes i dones en l'assistència als cursos de formació, de conformitat amb el que es disposa en l'article 44 de la Llei 9/2003, de 2 d'abril, de la Generalitat, per a la igualtat entre dones i homes.  
  
- En cas d'empat entre persones sol·licitants en aplicació dels anteriors criteris, la selecció s'ajustarà rigorosament a l'ordre d'entrada de les sol·licituds (dia i hora de presentació).  
Existeixen, a més, algunes condicions específiques que s'aplicaran en la selecció de persones participants. A tal fi serà necessària una petició explícita addicional de les persones en les situacions següents:  
- Tindran preferència durant un any les persones que s'hagen incorporat al servei actiu procedent del permís de maternitat o paternitat, o que hagen reingressat des de la situació d'excedència per raons de guarda legal i atenció a persones majors dependents o persones amb discapacitat, de conformitat amb la Llei orgànica 3/2007, de 22 de març, per a la igualtat efectiva de dones i homes.  
- En la selecció es tindrà en compte, d'una banda, la reserva del 3 % de places per a persones amb diversitat funcional, establida en l'article 23 de la Llei 11/2003, de 10 d'abril, de la Generalitat, sobre l'Estatut de les persones amb discapacitat; d'altra banda, la reserva del 40 % de les places previstes en l'article 60 de la Llei orgànica 3/2007, entre empleades públiques que reunisquen els requisits de participació.  
  
Vint-i-novena. Forma i termini de presentació de sol·licituds  
La sol·licitud de participació en les accions formatives es presentarà mitjançant l'aplicació informàtica a la qual es pot accedir a través de la pàgina web www.uv.es/cfq.  
El termini de presentació de sol·licituds serà de vint dies naturals.  
A causa del context de crisi sanitària ocasionada per la covid-19 en el qual es redacta aquesta norma, el còmput del termini d'inscripció en les accions formatives s'iniciarà a partir de l'endemà hàbil de la publicació en el tauler oficial de la Universitat de València (http://tauler.uv.es/) d'una resolució per la qual s'acorde el període d'obertura de les inscripcions. Aquesta resolució, en funció de les circumstàncies concurrents sobre els escenaris previstos per al desenvolupament de les activitats universitàries en 2022, podrà reformular el contingut, el volum, les dates i les modalitats de les accions formatives incloses en el pla, així com els requisits per a la certificació de la seua realització.  
  
Així mateix, es donarà notícia d'aquesta obertura a través del portal web de la Universitat de València (www.uv.es) i de les adreces de correu electrònic corporatiu de les persones destinatàries.  
Una vegada finalitzat el termini de presentació de sol·licituds, en cas que queden places vacants en les accions formatives oferides, podrà establir-se un nou termini d'inscripció que finalitzarà com a màxim deu dies abans de la data d'inici de cadascuna de les accions formatives convocades.  
L'acceptació o, si és el cas, la renúncia a la participació en les accions formatives en les quals les persones participants resulten admeses haurà de realitzar-se en un termini màxim de tres dies naturals des de la comunicació de l'admissió. Aquest tràmit haurà de realitzar-se en la plataforma informàtica Gestió formació personal, de la Universitat de València.  
  
  
  
Trentena. Expedició de certificats  
A les persones assistents els serà expedit un certificat d'assistència o, si és el cas, d'aprofitament, sempre que s'acredite l'assistència a un 85 %, com a mínim, de la duració total de l'acció formativa qualsevol que siga la seua modalitat d'impartició, així com, si és el cas, s'hagen fet les tasques obligatòries fixades en el programa o encomanades pel professorat.  
Addicionalment, en els cursos semipresencials o en línia s'haurà d'acreditar la visualització del 100 % dels continguts en línia i la superació de les proves d'avaluació fixades.  
  
  
V. De les accions formatives de la Universitat Politècnica de València  
  
Trenta-unena. Persones destinatàries  
Podran participar en els cursos indicats en l'annex V el personal docent i investigador (PDI), el personal d'administració i serveis (PAS) i el personal d'investigació (PI) de la Universitat Politècnica de València, independentment de la seua relació jurídica, sempre que reunisquen els requisits específics establits, si és el cas, per a cada activitat.  
  
  
Trenta-dosena. Presentació de les sol·licituds  
Les persones interessades a participar formalitzaran la sol·licitud a través del Portal de formació contínua i permanent, en la intranet de la Universitat Politècnica de València, per a tot el personal PDI, PAS i PI.  
  
  
Trentena-tresena. Termini de presentació de sol·licituds  
En el cas del personal docent i investigador, el termini de preinscripció finalitzarà cinc dies hàbils abans de l'inici de cada activitat.  
En el cas del personal d'administració i serveis i del personal d'investigació, es disposarà de deu dies naturals per a formalitzar la preinscripció en cadascuna de les convocatòries que la unitat de formació disposa per a la preinscripció de les activitats de la seua oferta formativa.  
  
  
Trenta-quatrena. Criteris de selecció i admissió de les activitats  
  
La selecció i admissió de les persones s'ajustarà als criteris aprovats o establits a la Universitat Politècnica de València per al personal d'administració i serveis, personal d'investigació i personal docent investigador.  
  
Trenta-cinquena. Expedició de certificats  
El personal docent i investigador obtindrà un certificat d'aprofitament en les activitats en les quals haja sigut acceptat, sempre que haja fet les tasques obligatòries proposades en l'acció de formació.  
  
Al personal d'administració i serveis o al personal d'investigació se'ls podran expedir dos tipus de certificats: el d'assistència i el d'aprofitament. El certificat d'assistència s'expedirà per a aquells que hagen assistit, com a mínim, al 85 % del total d'hores lectives de l'acció de formació. El certificat d'aprofitament serà per a aquells que hagen assistit al 85%, com a mínim, d'hores lectives de l'activitat i hagen superat el sistema d'avaluació proposat (realització de tasques obligatòries, superació de proves de coneixement, o qualsevol altra acció que permeta conéixer al personal docent els qui han aconseguit els objectius de l'activitat).  
En el cas dels cursos en modalitat en línia asíncrona, només s'expediran certificats d'aprofitament.  
En qualsevol cas, els certificats s'emetran en suport electrònic. Per a garantir l'autenticitat i la integritat dels certificats, aquests seran signats electrònicament.  
  
  
  
  
  
  
VI. De les accions formatives de la Universitat Jaume I de Castelló  
  
Trenta-sisena. Persones destinatàries  
Podran participar en els cursos indicats en l'annex VI el personal docent i investigador i el personal d'administració i serveis de la Universitat Jaume I, independentment de la relació jurídica, sempre que reunisquen els requisits específics establits, si és el cas, per a cada curs.  
  
  
Trenta-setena. Presentació de les sol·licituds  
Les persones interessades a participar formalitzaran la sol·licitud en: http://inscripcion.uji.es.  
  
Trenta-huitena. Termini de presentació de sol·licituds  
El termini de presentació de sol·licituds serà de deu dies naturals a comptar des de l'endemà de la publicació d'aquesta resolució en el DOGV.  
En cas que es produïsquen places vacants dels cursos oferits per la Universitat Jaume I de Castelló, una vegada finalitzat el termini de presentació de sol·licituds, podrà establir-se un nou termini d'inscripció que finalitzarà, com a màxim, deu dies abans de la data d'inici de cadascun dels cursos convocats.  
  
Trenta-novena. Expedició de certificats  
Al personal d'administració i serveis se li expedirà un certificat d'aprofitament sempre que hagen assistit al 80 %, com a mínim, de la duració total de l'acció formativa i hagen obtingut la qualificació d'apte o apta en la prova final.  
Al personal docent i investigador només se'ls expediran certificats d'aprofitament si han assistit al 80 %, com a mínim, de les hores lectives del curs i han fet les tasques obligatòries proposades en el curs.  
  
  
  
VII. De les accions formatives de la Universitat d'Alacant  
  
Quarantena. Persones destinatàries  
Podran participar en els cursos indicats en l'annex VII el personal docent i investigador i el personal d'administració i serveis de la Universitat d'Alacant, independentment de la seua relació jurídica, sempre que reunisquen els requisits específics establits, si és el cas, per a cada activitat.  
  
Quaranta-unena. Presentació de sol·licituds  
Les persones interessades a participar formalitzaran la sol·licitud a través de les pàgines webs següents:  
Personal d'administració i serveis:  
https://ssyf.ua.es/va/formacion/  
https://ssyf.ua.es/es/formacion/  
  
Personal docent i investigador:  
https://web.ua.es/va/ice/  
https://web.ua.es/es/ice/  
  
Quaranta-dosena. Termini de presentació de sol·licituds  
El termini de presentació de sol·licituds respecte dels cursos convocats per la Universitat d'Alacant serà:  
El personal d'administració i serveis disposarà de deu dies hàbils per a realitzar la preinscripció en cadascuna de les convocatòries que efectuarà la Unitat de Formació i Internacionalització del PAS.  
El personal docent i investigador disposarà de deu dies per a formalitzar la preinscripció en cadascuna de les convocatòries que l'ICE disposa per a la inscripció en les activitats de la seua oferta formativa.  
Quaranta-tresena. Criteris de selecció  
La selecció de les persones sol·licitants haurà d'ajustar-se als criteris següents per ordre de prioritat:  
1. Per a aquells cursos que tinguen requisits específics, es comprovarà que efectivament les persones interessades els reuneixen.  
2. En el cas del PAS, s'atorgarà preferència a les peticions d'aquelles persones sol·licitants que tinguen menys hores de formació l'any anterior a la fi del termini de presentació d'instàncies. En el còmput d'hores no es tindran en compte els cursos de valencià i idiomes. Tampoc computaran les hores corresponents als cursos massius realitzats dins del Pla de formació del PAS.  
3. En cas d'empat, aquest es resoldrà mitjançant sorteig en el cas del PAS, i ajustant-se a l'ordre d'entrada de les sol·licituds, en el cas del PDI.  
En qualsevol cas, tindran preferència durant un any les persones que s'hagen incorporat al servei actiu procedents del permís de maternitat o paternitat, o que hagen reingressat des de la situació d'excedència per raons de guarda legal i atenció a persones majors dependents o persones amb discapacitat, de conformitat amb la Llei orgànica 3/2007, de 22 de març, per a la igualtat efectiva de dones i homes.  
  
Així mateix, en la selecció haurà de tindre's en compte, d'una banda, la reserva del 3 % de places per a persones amb discapacitat establida en l'article 23 de la Llei 11/2003, de 10 d'abril, de la Generalitat Valenciana, sobre l'Estatut de les persones amb discapacitat, i, de l'altra, la reserva del 40 % de les places prevista en l'article 60 de la Llei orgànica 3/2007, de 22 de març, per a la igualtat efectiva de dones i homes, entre empleades públiques que reunisquen els requisits.  
  
Quaranta-quatrena. Autorització d'assistència del PAS  
El temps d'assistència presencial del personal als cursos per als quals siga seleccionat es considerarà temps de treball amb caràcter general. L'assistència estarà supeditada a l'adequada cobertura de les necessitats del servei quan s'impartisquen, en tot o en part, en horari de treball, i no serà objecte de recuperació.  
Les persones responsables de les corresponents unitats hauran de facilitar l'assistència. La denegació del permís per part de la persona superior jeràrquica haurà de ser motivada i notificada per escrit.  
Quaranta-cinquena. Expedició de certificats  
A les persones assistents els serà expedit el certificat d'assistència o, si és el cas, d'aprofitament, sempre que s'acredite l'assistència a un 85 %, com a mínim, en el cas del PAS.  
Al personal docent i investigador només se li expedirà un certificat d'aprofitament si ha assistit al 80%, com a mínim, de la duració de les sessions presencials del curs, així com, si ha realitzat, si és el cas, les tasques obligatòries fixades en el programa o encomanades pel professorat.  
En el cas dels cursos en modalitat en línia només s'expediran certificats d'aprofitament.  
  
  
VIII. De les accions formatives de la Universitat Miguel Hernández d'Elx  
  
Quaranta-sisena. Persones destinatàries  
Podran participar en els cursos indicats en l'annex VIII el personal docent i investigador (PDI), el personal d'administració i serveis (PAS) i el personal investigador (PI) de la Universitat Miguel Hernández d'Elx, independentment de la seua relació jurídica, sempre que reunisquen els requisits específics establits per a cada curs.  
  
Quaranta-setena. Presentació de les sol·licituds  
Les sol·licituds es presentaran a través de la intranet de la Universitat Miguel Hernández d'Elx, per a tot el personal PDI, PAS i PI.  
  
Quaranta-huitena. Termini de presentació de sol·licituds  
Les preinscripcions es realitzaran en les dues convocatòries a l'any de les quals disposa la Universitat per a les activitats de la seua oferta formativa, i hi haurà deu dies hàbils en cadascuna d'aquestes per a formalitzar la preinscripció, en el cas del PAS i PI; en el cas del PDI, finalitzarà el termini de preinscripció una setmana abans de l'inici de cada activitat.  
  
Quaranta-novena. Expedició de certificats  
Al personal d'administració i serveis i al personal investigador se'ls podran expedir dos tipus de certificats: el d'assistència i el d'aprofitament. El certificat d'aprofitament serà per a aquells que hagen assistit al 80 %, com a mínim, d'hores lectives del curs, hagen fet les tasques obligatòries proposades pel docent i hagen superat les d'avaluació. El certificat d'assistència s'expedirà per a aquells que hagen assistit al 80 % del total d'hores lectives, com a mínim, i no hagen superat la prova avaluadora o no hagen fet les tasques obligatòries de l'activitat.  
  
En el cas de personal docent i investigador, només s'expediran certificats d'aprofitament a aquells que hagen fet les tasques obligatòries proposades en el curs.  
  
València, 26 de gener de 2022.- El director general de Funció Pública: David Alfonso Jarque.